Di temdint-nni anda kran lqehwa yella yiwen n ṣṣelṭan iḥekmen yak tamurt-nni, dɣa ɣef wakken iwala bu-nneya, yeḥrec yernu yesfa wull-is, dɣa yedleb segs yal tasebḥit ad as-d-yawi anfenjal n lqehwa ɣer s axxam-is. Ayagi yleɛba-s i bu-tḥila deg wallaɣ-is, dɣa yenna-as amek akka bu-tḥila d arfiq n ṣṣelṭan yal tasebḥit ɣur-s? ihi yif-iyi! dɣa yessexdem tiḥila i yess-s ad yessefreq bu-nneya ɣef bu-tḥila. Ihi yiwet n tsebḥit yekker iruḥ ɣur ṣṣelṭan yenna-as atan bunneya yeqqar-iyi-d helkeɣ, sseba-iw d lfuḥa n nnefs n ṣṣelṭan, yal tasebḥit mi ara s-awiɣ lqehwa, yetriḥi-d ɣur-i nnefs-is, dɣa ṣṣelṭan yerfa dayen kan, daɣen iruḥ ɣur bu-nneya yenna-as atan yennayi-d ṣṣelṭan d yir riḥa n nnefs n bu-nneya iyi-helken. Imi d-yusa bu-nneya ɣur ṣṣelṭan yefkaas yiwet n tebrat yenna-as awi tabrat-agi s amkan flani, ayen i ak-d-yefka awi-tt, tuklalet, dɣa bu-nneya yefreḥ, yenwa d abuddu i t-ibud ṣṣelṭan, maca daxel n tebrat-nni yura i yiwen seg waklanis deg umkan flani (win i ak-d-yewwin tabrat-agi, nneɣ-it).